|  |  |  |  |
| --- | --- | --- | --- |
| http://www.cyprus.gov.cy/portal/portal.nsf/0/64b48afa606d5553c22570360021f4a4/Text/8.30D2?OpenElement&FieldElemFormat=jpg |  |  | logo |
| ΚΥΠΡΙΑΚΗ ΔΗΜΟΚΡΑΤΙΑ**ΥΠΟΥΡΓΕΙΟ****ΣΥΓΚΟΙΝΩΝΙΩΝ ΚΑΙ ΕΡΓΩΝ** |  |  |  |

**ΕΝΗΜΕΡΩΤΙΚΟ ΔΕΛΤΙΟ**

**ΟΙ ΠΕΡΙ ΤΩΝ ΒΑΣΙΚΩΝ ΑΠΑΙΤΗΣΕΩΝ ΠΟΥ ΠΡΕΠΕΙ ΝΑ ΠΛΗΡΟΥΝ ΚΑΘΟΡΙΣΜΕΝΕΣ ΚΑΤΗΓΟΡΙΕΣ ΠΡΟΪΟΝΤΩΝ ΝΟΜΟΙ ΤΟΥ 2002 ΜΕΧΡΙ 2013 ΚΑΙ ΟΙ ΠΕΡΙ ΤΩΝ ΒΑΣΙΚΩΝ ΑΠΑΙΤΗΣΕΩΝ**

**(ΣΥΣΚΕΥΕΣ ΑΕΡΙΟΥ) ΚΑΝΟΝΙΣΜΟΙ ΤΟΥ 2002**

**ΟΔΗΓΙΕΣ ΓΙΑ ΑΣΦΑΛΗ ΧΡΗΣΗ ΚΟΙΝΩΝ ΘΕΡΜΑΣΤΡΩΝ ΥΓΡΑΕΡΙΟΥ ΧΩΡΙΣ ΦΟΥΓΑΡΟ**

**ΕΙΣΑΓΩΓΗ**

Το Τμήμα Ηλεκτρομηχανολογικών Υπηρεσιών, ως η αρμόδια αρχή για την εποπτεία της αγοράς σε θέματα ασφάλειας συσκευών αερίου, θεωρεί χρήσιμο να παράσχει βασικές συμβουλές στους καταναλωτές σχετικά με την αγορά και την ασφαλή χρήση, των κοινών θερμαστρών υγραερίου χωρίς φουγάρο, και οι οποίες στο εξής θα αποκαλούνται «θερμάστρες υγραερίου». Οι θερμάστρες υγραερίου είναι συσκευές για θέρμανση χώρου μέσω της καύσης υγραερίου.

|  |
| --- |
| 7_123_e.jpg**Θερμάστρα υγραερίου** |

**ΣΗΜΑΝΣΗ**

Οι θερμάστρες υγραερίου πρέπει να φέρουν σήμανση η οποία να περιλαμβάνει μεταξύ άλλων τα ακόλουθα βασικά στοιχεία:

* Τη σήμανση CE ακολουθούμενη από τον τετραψήφιο αριθμό αναγνώρισης του κοινοποιημένου οργανισμού που παρεμβαίνει στη φάση του ελέγχου της παραγωγής (πχ. CEXXXX).
* Το όνομα ή και το σήμα του κατασκευαστή.
* Την εμπορική επωνυμία της συσκευής.
* Το είδος του χρησιμοποιούμενου αερίου.
* Την κατηγορία της συσκευής (δηλ. Cat. I, Cat. II ή Cat. III)

Όλες οι σημάνσεις πρέπει να είναι:

* εμφανείς,
* ευανάγνωστες,
* ανεξίτηλες,
* ανθεκτικές και διαρκείς και,
* να μην αφαιρούνται εύκολα.

**ΒΑΣΙΚΑ ΧΑΡΑΚΤΗΡΙΣΤΙΚΑ**

* Η τροφοδοσία υγραερίου (LGP) προς τη θερμάστρα, γίνεται με κύλινδρο υγραερίου, ο οποίος τοποθετείται πάνω σε ειδική βάση στο πίσω μέρος της θερμάστρας.
* Η πίεση τροφοδοσίας υγραερίου ελέγχεται από κατάλληλο ρυθμιστή πίεσης που εφαρμόζεται στον κύλινδρο.
* Ο έλεγχος λειτουργίας γίνεται συνήθως μέσω τριών βασικών διακοπτών: του κεντρικού διακόπτη παροχής, του διακόπτη ρύθμισης έντασης και του διακόπτη ανάφλεξης.
* Κατά τη λειτουργία των θερμαστρών, τα παραγόμενα καυσαέρια αποβάλλονται απευθείας στο θερμαινόμενο χώρο.
* Οι θερμάστρα πρέπει να είναι εξοπλισμένη με:
	+ διάταξη επιτήρησης της φλόγας, που να μην επιτρέπει τη ροή του υγραερίου όταν δεν υπάρχει φλόγα, και
	+ ανιχνευτή διοξειδίου του άνθρακα (CO2), έτσι ώστε σε περίπτωση υψηλής συγκέντρωσης διοξειδίου του άνθρακα (CO2) στην ατμόσφαιρα, η παροχή υγραερίου να διακόπτεται αυτόματα.

**ΠΑΡΑΓΟΜΕΝΟΙ ΡΥΠΟΙ / ΠΡΟΒΛΗΜΑΤΑ ΥΓΕΙΑΣ**

Κατά τη λειτουργία των θερμαστρών, παράγονται διάφορα καυσαέρια (ρύποι), όπως μονοξείδιο του άνθρακα (CO), διοξείδιο του άνθρακα (CO2), και διοξείδιο του αζώτου (NO2). Τα αέρια αυτά, τα οποία είναι άχρωμα και άοσμα, μπορούν να καταστούν επικίνδυνα για την υγεία των καταναλωτών.

Ο ρυθμός παραγωγής των ρύπων εξαρτάται από τη δυναμικότητα και το μέγεθος της θερμάστρας, καθώς επίσης και από την κατάστασή της. Τα επίπεδα ρύπων που αναπτύσσονται και συγκεντρώνονται στο δωμάτιο ποικίλουν ανάλογα με την ένταση χρήσης της θερμάστρας, το μέγεθος του δωματίου και την επάρκεια αερισμού.

Υψηλά επίπεδα ρύπων μπορούν να αυξήσουν τις πιθανότητες εμφάνισης προβλημάτων υγείας σε άτομα με ευαίσθητο αναπνευστικό σύστημα. Ιδιαίτερα σε περιπτώσεις παλιών ή/και ασυντήρητων θερμαστρών οι οποίες μπορεί να δυσλειτουργούν, τα αυξημένα επίπεδα μονοξείδιου του άνθρακα (CO) μπορούν να προκαλέσουν ακόμα και τον θάνατο. Τα συμπτώματα δηλητηρίασης από μονοξείδιο του άνθρακα (CO) περιλαμβάνουν:

* Κόπωση
* Δύσπνοια
* Πονοκέφαλο
* Ζαλάδες
* Ναυτία
* Αδυναμία
* Σύγχυση
* Πόνους στο στήθος

**ΜΕΤΡΑ ΓΙΑ ΑΣΦΑΛΗ ΧΡΗΣΗ**

Για να αποφύγετε την έκθεσή σας στους ρύπους, τα εγκαύματα, και την πρόκληση πυρκαγιάς:

* Ακολουθείτε πάντα τις οδηγίες χρήσης και συντήρησης του κατασκευαστή.
* Μην τοποθετείτε ρούχα ή άλλα αντικείμενα πάνω στη θερμάστρα.
* Μην τοποθετείτε τη θερμάστρα κοντά σε έπιπλα και κουρτίνες.
* Μην μετακινείτε τη θερμάστρα όταν αυτή είναι σε λειτουργία.
* Η θερμάστρα πάντα να έχει προσανατολισμό προς το κέντρο του δωματίου.
* Χρησιμοποιείτε τη θερμάστρα μόνο σε καλά αεριζόμενους χώρους και μην σφραγίζετε τις χαραμάδες σε πόρτες και παράθυρα.
* Μην αφήνετε μικρά παιδία, ηλικιωμένους ή κατοικίδια να αγγίζουν τις ζεστές επιφάνειες.
* Κλείστε καλά την παροχή αερίου από τον κεντρικό διακόπτη μετά τη χρήση.
* Μην αποθηκεύετε διαλυτικά ή συσκευασίες υπό πίεση κοντά στη θερμάστρα.
* Μην στέκεστε πολύ κοντά στη θερμάστρα.
* Εξασφαλίστε ότι η θερμάστρα συντηρείται σωστά και σε τακτά χρονικά διαστήματα.
* Για να αντικαταστήσετε τον κύλινδρο, μετακινείστε τη θερμάστρα σε καλά αεριζόμενο χώρο.
* Εάν υποπτευθείτε ή αντιληφθείτε διαρροή υγραερίου, ανοίξτε τα παράθυρα και τις πόρτες, κλείστε την παροχή από τον κεντρικό διακόπτη και βγείτε έξω από το κτίριο για εισπνοή καθαρού αέρα. Στη συνέχεια επικοινωνήστε με το διανομέα της συσκευής και μην την ξαναχρησιμοποιήσετε πριν να ελεγχτεί από αντιπρόσωπο του διανομέα και πριν να σας διαβεβαιώσει ότι η θερμάστρα μπορεί να χρησιμοποιηθεί με ασφάλεια.
* Η θερμάστρα δεν πρέπει να λειτουργεί χωρίς επιτήρηση.
* Δεν πρέπει να χρησιμοποιείται σε υπνοδωμάτια, μπάνια, τροχόσπιτα, και ιδιαίτερα κατά την ώρα του ύπνου.

**ΕΝΔΕΙΞΕΙΣ ΠΡΟΒΛΗΜΑΤΙΚΗΣ ΛΕΙΤΟΥΡΓΙΑΣ**

Τα πιο κάτω συμπτώματα, πιθανό να είναι ενδείξεις προβληματικής λειτουργίας της θερμάστρας:

* Κίτρινη φλόγα ή φλόγα που συνοδεύεται από καπνό.
* Απότομο σβήσιμο του οδηγού φλόγας.
* Δυνατός θόρυβος κατά το άναμμα ή θόρυβος κατά τη λειτουργία.
* Σημάδια ζημιάς από φλόγα, όπως αποχρωματισμός των τοιχωμάτων.
* Υπερθέρμανση των εξωτερικών τοιχωμάτων.
* Λεκέδες καπνιάς γύρω από τη θερμάστρα.
* Χαλαρές πλάκες.

**ΠΕΡΙΣΣΟΤΕΡΕΣ ΠΛΗΡΟΦΟΡΙΕΣ**

Το ενημερωτικό δελτίο βρίσκεται αναρτημένο στην ιστοσελίδα του Τμήματος στο σύνδεσμο [www.mcw.gov.cy/mcw/ems/ems.nsf/dmlannouncements\_gr](http://www.mcw.gov.cy/mcw/ems/ems.nsf/dmlannouncements_gr).

Περισσότερες πληροφορίες και διευκρινίσεις μπορούν να ζητηθούν από το Τμήμα Ηλεκτρομηχανολογικών Υπηρεσιών στα τηλέφωνα 22800515 και 22800489.